CINNEADH AN BHOIRD GHOBHARNÓIRÍ

an 12 Bealtaine 2010

ar leasú Rialacha Nós Imeachta an Bhainc Eorpaigh Infheistíochta chun teacht i bhfeidhm Chonradh Liospóin agus Reacht nua an Bhainc a léiriú

BORD GOBHARNÓIRÍ AN BHAINC EORPAIGH INFHEISTÍOCHTA,

AG FÉACHAINT d’Airteagal 7(3)(h) den Reacht a dhéanann Bord na nGobharnóirí freagrach as Nósanna Imeachta an Bhainc a cheadú,

DE BHRÍ GUR:

Tháinig Conradh Liospóin i bhfeidhm ar an 1 Nollaig 2009, an chéad lá den mhí i ndiaidh d’ionstraimí daingnithe an seacht mBallstát is fiche den Aontas Eorpach a bheith tugtha do Rialtas na hIodáile.

Déanann Conradh Liospóin leasú ar Chonradh an Aontais Eorpaigh agus ar an gConradh a bhunaigh an Comhphobal Eorpach, a athainmníodh mar an “Conradh ar Fheidhmiú an Aontais Eorpaigh”.

Is gá leasuithe a dhéanamh ar Rialacha Nós Imeachta an Bhainc de dheasca leasuithe ar Reacht an Bhainc, go háirithe maidir le méadú riachtanach ar líon na mball den Choiste Iniúchóireachta, maidir leis na breathnadóirí agus maidir le hathshainiú a gcuid feidhmeanna.

Bhí athuimhriú ar airteagail agus ar thagairtí do na hairteagail sa Chonradh ar Fheidhmiú an Aontais Eorpaigh riachtanach.

Forálann Airteagal 12(1) den Reacht go mbeidh méadú ar líon na mball ar an gCoiste Iniúchóireachta ó thriúr go seisear agus, dá bhrí sin, bhí bearta idirlinne ag teastáil agus ceapadh triúr ball nua,

CINNEADH ar an 12 Bealtaine 2010, i scríbhinn atá leagtha síos in Airteagal 5 de Rialacha Nós Imeachta an Bhainc, ar mholadh ón mBord Stiúrthóirí:

Go bhfuil Rialacha Nós Imeachta an Bhainc leasaithe faoi mar atá léirithe sa mholadh ón mBord Stiúrthóirí agus beidh siad feasta faoi mar atá leagtha amach san Iarscríbhinn leis an bhFógra seo;

Go dtiocfaidh na Rialacha Nós Imeachta leasaithe i bhfeidhm ar an lá ar ar ceadaíodh an Cinneadh seo;

Go bhfoilseofar na Rialacha Nós Imeachta in Iris Oifigiúil an Aontais Eorpaigh;

Go gceapfar an triúr breathnadóirí, atá ag feidhmiú ar an gCoiste Iniúchóireachta faoi láthair, mar bhaill an Choiste sin le haghaidh téarma oifige a leanfaidh trí bliana níos faide ná an téarma oifige atá fágtha acu faoi láthair mar bhreathnadóirí.

Foilseofar an cinneadh seo in Iris Oifigiúil an Aontais Eorpaigh.

IARSCRÍBHINN

Rialacha Nós Imeachta an Bhainc Eorpaigh Infheistíochta, mar a bhí ceadaithe ar 4 Nollaig 1958 agus leasaithe ar 15 Eanáir 1973, 9 Eanáir 1981, 15 Feabhra 1986, 6 Aibreán 1995, 19 Meitheamh 1995, 9 Meitheamh 1997, 5 Meitheamh 2000, 7 Márta 2002, 1 Bealtaine 2004 agus 12 Bealtaine 2010 ag an mBord Gobharnóirí

CAIBIDIL I

BLIAIN AIRGEADAIS

Airteagal 1

Mairfidh bliain airgeadais an Bhainc ó 1 Eanáir go dtí 31 Nollaig gach bliain.

CAIBIDIL II

AN BORD GOBHARNÓIRÍ

Airteagal 2

1. Buailfidh an Bord Gobharnóirí le chéile nuair a thionólfaidh a Chathaoirleach féin é as a stuaim féin nó ar iarratas duine de na comhaltaí. Tá cead ag Uachtarán an Bhainc iarraidh ar Chathaoirleach an Bhoird Ghobharnóirí an Bord a thionól, as a stuaim féin nó ar iarratas an Bhoird Stiúrthóirí.

2. Tionólfaidh an Bord Gobharnóirí Cruinniú Bliantúil, ar mhaithe le himscrúdú a dhéanamh ar an tuarascáil bhliantúil agus ar na ráitis airgeadais (a chuimsíonn an clár comhardaithe, an cuntas brabúis agus caillteanais, ráiteas na Rannóige Speisialta, na nótaí a ghabhann leis na cuntais bhliantúla, lena n-áirítear an leagan comhdhlúite díobh sin agus aon ráiteas eile a mheasfaí a bheith riachtanach do mheasúnú ar staid airgeadais nó ar thorthaí an Bhainc).

3. D’fhéadfaí cuireadh a thabhairt do chomhaltaí an Choiste Bhainistíochta freastal ar chruinnithe an Bhoird Ghobharnóirí. Beidh comhaltaí an Bhoird Stiúrthóirí, an Choiste Bhainistíochta agus an Choiste Iniúchóireachta ag freastal ar Chruinniú Bliantúil an Bhoird Ghobharnóirí a bhfuil baint aige leis an imscrúdú ar an tuarascáil bhliantúil agus ar na ráitis airgeadais.

Airteagal 3

1. Is gá fógra faoi chruinnithe an Bhoird Ghobharnóirí a eisiúint ní lú ná tríocha lá roimh an dáta atá socraithe do gach cruinniú.

2. Is gá go mbeadh an clár oibre agus doiciméid bhainteacha ag comhaltaí an Bhoird Ghobharnóirí ní lú ná fiche lá roimh an gcruinniú.

3. Is féidir le gach Gobharnóir cuimsiú nithe ar an gclár oibre a éileamh do chruinniú den Bhord, fad is go gcuireann sé/sí a riachtanas in iúl i scríbhinn do Chathaoirleach an Bhoird Ghobharnóirí ní lú ná cúig lá déag roimh an gcruinniú.

4. Is féidir leis na teorainneacha ama atá leagtha síos sna hairteagail roimhe seo a bheith tarscaoilte má ghlacann comhaltaí uile an Bhoird leis, nó i gcás éigeandála, ag Cathaoirleach an Bhoird Ghobharnóirí ar iarratas Uachtarán an Bhainc.

Airteagal 4

Déanfar cinntí an Bhoird Ghobharnóirí i gcomhréir le hAirteagal 8 de Reacht an Bhainc Eorpaigh Infheistíochta (an “Reacht” ina dhiaidh seo).

Airteagal 5

1. Is féidir le Cathaoirleach an Bhoird Ghobharnóirí agus Cathaoirleach an Bhoird Stiúrthóirí cinntí a chur chun vóta trí chomhfhreagras i scríbhinn nó leictreonach.

Measfar cinntí a bheith glactha chomh luath is a bheidh go leor vótaí faighte ag Rúnaíocht an Bhoird Ghobharnóirí ar a son.

2. Beidh vótáil trí chomhfhreagras i scríbhinn nó leictreonach, pé áit ar cuí de réir nós imeachta intuigthe, beidh sí ar an nós imeachta a úsáidtear de ghnáth chun comhaltaí an Bhoird Stiúrthóirí, an Choiste Bhainistíochta agus an Choiste Iniúchóireachta a cheapadh.

3. Ach amháin sna cásanna gur gá vótáil d’aon ghuth nó tromlach cáilithe, is féidir leis an mBord Gobharnóirí glacadh le cinntí trí nós imeachta intuigthe, ar thogra chuige sin ón mBord Stiúrthóirí. Measfar cinneadh trí nós imeachta intuigthe a bheith glactha taobh istigh de shé seachtaine ó rinneadh an fógra faoi, ach amháin má tá luaite ag leath de chomhaltaí an Bhoird nó ag roinnt comhaltaí arb ionann iad agus níos mó ná leath den chaipiteal suibscríofa nach n-aontaíonn siad leis.

Is féidir le gach Gobharnóir a éileamh go gcuirfí isteach ar an nós imeachta intuigthe.

Airteagal 6

Is féidir le gach Gobharnóir údarú i scríbhinn a fháil ó líon nach mó ná duine amháin dá c(h)omhghleacaithe le feidhmiú mar sheachvótálaí aige/aici ag cruinniú den Bhord Gobharnóirí agus le vótáil ar a s(h)on.

Airteagal 7

1. Beidh oifig an Chathaoirligh i seilbh gach comhalta den Bhord de réir uainíochta, i gcomhréir le hord prótacail na mBallstát, rud a bhí bunaithe ag Comhairle an Aontais Eorpaigh.

2. Tosóidh téarma oifige comhalta den Bhord mar Chathaoirleach ar an lá tar éis an Chruinnithe Bhliantúil ag ar ceadaíodh an tuarascáil bhliantúil agus na ráitis airgeadais le haghaidh na bliana airgeadais roimhe sin. Rachaidh sé in éag ag deireadh an chéad Chruinnithe Bhliantúil eile.

Airteagal 8

Coinneofar miontuairiscí faoi imeachtaí an Bhoird Ghobharnóirí. Beidh siad sínithe ag an gCathaoirleach agus ag an Rúnaí.

Airteagal 9

Beidh gach comhalta den Bhord Gobharnóirí i dteideal úsáid a bhaint as ceann amháin de theangacha oifigiúla an Aontais Eorpaigh. D’fhéadfadh sé/sí a éileamh go ndréachtófaí aon doiciméad atá le bheith measta ag an mBord ina rogha teanga.

Airteagal 10

Seolfar comhfhreagras don Bhord Gobharnóirí chuig Rúnaíocht an Bhoird Ghobharnóirí ag ionad an Bhainc.

CAIBIDIL III

AN BORD STIÚRTHÓIRÍ

Airteagal 11

1. Buailfidh an Bord Stiúrthóirí le chéile ní lú ná sé huaire in aghaidh na bliana agus déanfaidh sé cinneadh gach uair ar dháta an chéad chruinnithe eile.

2. Tionólfaidh an Cathaoirleach an Bord Stiúrthóirí roimh an dáta sceidealta má éilíonn aon trian de na comhaltaí a bhfuil vóta acu a leithéid nó má cheapann an Cathaoirleach go bhfuil gá leis.

3. Bunófar Coiste ar Luach Saothair na Foirne taobh istigh den Bhord Stiúrthóirí, mar chuid dá fhreagrachtaí agus de réir Airteagal 18 de na Rialacha seo, dream a mbeidh cúrsaí a aithníodh roimh ré mar chúram orthu, ar mhaithe le tuairimí neamhcheangailteacha a thabhairt don Bhord Stiúrthóirí chun an próiseas cinnteoireachta a éascú.

Mar chuid dá fhreagrachtaí agus i gcomhréir le hAirteagal 18 de na Rialacha seo, is féidir leis an mBord Stiúrthóirí cinneadh a dhéanamh Coiste Polasaí Priacail a chruthú, chomh maith le Coiste Polasaí Rannpháirtíochta Cothromais, a gceapfar a mbaill agus a nglacfar lena rialacha nós imeachta nuair a chruthófar iad. Cuirfidh na Coistí seo tuairimí neamhcheangailteacha ar fáil don Bhord Stiúrthóirí, chun an próiseas cinnteoireachta a éascú.

Beidh cuid de na stiúrthóirí nó a stiúrthóirí ionaid mar chuid de na Coistí a bhfuil tagairt dóibh san alt seo.

Beidh an tUachtarán ina c(h)athaoirleach air agus soláthróidh an tArd-Rúnaí seirbhísí rúnaíochta do na Coistí thuas.

4. Bunófar Coiste Eitice agus Comhlíontacháin taobh istigh den Bhord Stiúrthóirí, ar a mbeidh an triúr stiúrthóirí is faide seirbhís a dheonaigh a bheith páirteach ann, chomh maith le cathaoirleach an Choiste Iniúchóireachta. Beidh an stiúrthóir is faide seirbhís mar chathaoirleach ar an gCoiste. Déanfaidh an Coiste Eitice agus Comhlíontacháin rialú ar aon choinbhleacht fhéideartha leasa chomhalta nó iar-chomhalta den Bhord Stiúrthóirí nó den Choiste Bainistíochta. Cuirfidh sé na forálacha dlíthiúla a bhaineann le neamhluí le dualgais ar ghlac an Bord Gobharnóirí leo i bhfeidhm. Cuirfidh an Coiste an Bord Stiúrthóirí agus an Bord Gobharnóirí ar an eolas faoi na cinntí a nglactar leo.

Beidh an Príomh-Oifigeach Comhlíontacháin páirteach i gcruinnithe an Choiste gan cead vótála.

Glacfaidh an Bord Gobharnóirí le rialacha oibriúcháin an Choiste Eitice agus Comhlíontacháin.

Airteagal 12

1. Is gá d’fhógra faoi chruinnithe an Bhoird Stiúrthóirí chomh maith le sonraí an chláir oibre a bheith eisithe ní lú ná cúig lá déag roimh an dáta atá socraithe do gach cruinniú, de ghnáth.

2. Beidh teacht ag comhaltaí an Bhoird Stiúrthóirí ar na doiciméid ní lú ná deich lá oibre roimh an gcruinniú. Is féidir leis an mBanc úsáid a bhaint as modhanna leictreonacha.

3. Is féidir le gach comhalta den Bhord Stiúrthóirí cuimsiú nithe áirithe ar an gclár oibre a éileamh le haghaidh cruinniú den Bhord, fad is go gcuireann sé/sí an riachtanas seo in iúl i scríbhinn do Chathaoirleach an Bhoird Stiúrthóirí ní lú ná cúig lá roimh an gcruinniú.

4. I gcásanna éigeandála, is féidir leis an gCathaoirleach an Bord a thionól láithreach. Is féidir cinntí a chur chun vóta chomh maith trí chomhfhreagras i scríbhinn nó leictreonach. Is féidir leis an gCathaoirleach úsáid a bhaint as an nós imeachta intuigthe chomh maith ar na téarmaí atá leagtha síos ag an mBord Stiúrthóirí.

Airteagal 13

Beidh gach comhalta den Bhord Stiúrthóirí i dteideal úsáid a bhaint as ceann amháin de theangacha oifigiúla an Aontais Eorpaigh. D’fhéadfadh sé/sí a éileamh go ndréachtófaí aon doiciméad atá le bheith measta ag an mBord ina rogha teanga.

Airteagal 14

1. Is féidir le stiúrthóirí ionaid páirt a ghlacadh i gcruinnithe an Bhoird Stiúrthóirí. Is féidir le stiúrthóirí ionaid atá ainmnithe ag Stát nó de thoil roinnt Stát éagsúil nó ag an gCoimisiún, is féidir leo dul in áit stiúrthóirí a bhí ainmnithe ag an Stát sin, ag ceann amháin de na Stáit sin nó ag an gCoimisiún faoi seach. Ní bheidh stiúrthóirí ionaid i dteideal vótáil, ach amháin má théann siad in áit stiúrthóra amháin nó níos mó, nó nuair a tharmligtear dóibh a leithéid a dhéanamh i gcomhréir le forálacha alt 5 den airteagal seo.

2. San áit a ndéantar foráil in Airteagal 9(2) den Reacht go n-ainmneoidh Stát aon stiúrthóir amháin agus beirt stiúrthóirí ionaid, luafaidh an stiúrthóir cén stiúrthóir ionaid a dhéanfaidh ionadaíocht ar a s(h)on, de réir ord tosaíochta, sa chás nach mbeidh sé/sí i láthair. Ina éagmais sin, beidh na rialacha san alt ina dhiaidh seo i bhfeidhm.

3. San áit a ndéantar foráil in Airteagal 9(2) den Reacht go n-ainmneoidh roinnt Ballstát stiúrthóir amháin gach aon cheann agus go n-ainmneoidh siad roinnt stiúrthóirí ionaid le chéile, socrófar an stiúrthóir ionaid a ngairfear air/uirthi chun dualgais stiúrthóra a chur i gcrích sa chás nach mbeidh sé/sí i láthair, nuair nach bhfuil tarmligean sainráite ann, socrófar é de réir an oird seo a leanas:

(a) an stiúrthóir ionaid a socraíodh ag am ainmniúcháin nó ceapacháin na stiúrthóirí ionaid;

(b) an stiúrthóir ionaid is faide seirbhís;

(c) an stiúrthóir ionaid is sine.

4. Má éiríonn stiúrthóir as comhlíonadh a d(h)ualgas nó má fhaigheann sé/sí bás, cuirfear stiúrthóir eile ina (h)ionad, a bheidh socraithe de réir na rialacha a bhfuil foráil déanta dóibh i bpointí (a), (b) agus (c) den alt roimhe seo, go dtí go mbeidh stiúrthóir nua ceaptha ag an mBord Gobharnóirí.

5. Sa chás nach mbeidh stiúrthóir i láthair agus mura bhfuil sé/sí in ann stiúrthóir ionaid a shocrú chun ionadaíocht a dhéanamh ar a s(h)on, d’fhéadfadh sé/sí a vóta a tharmligean i scríbhinn do chomhalta eile den Bhord Stiúrthóirí.

6. Ní ceadmhach go mbeadh níos mó ná dhá vóta ag comhalta ar bith den Bhord Stiúrthóirí.

Airteagal 15

1. Is é an líon gnó a bheidh ann agus a bhfuil foráil ann dó in Airteagal 10(2) den Reacht ná ocht gcomhalta déag atá ag vótáil agus iad i láthair.

2. Déanfar cinntí an Bhoird Stiúrthóirí de réir Airteagal 10(2) den Reacht.

3. Is ionann an aontacht atá luaite in Airteagal 19(5) agus (6) den Reacht agus líon iomlán na vótaí a bhíonn caite ar a shon ag comhaltaí a bhfuil vótaí acu agus a bhíonn i láthair nó a ndéantar ionadaíocht ar a son.

Airteagal 16

1. De réir an ceathrú fo-alt d’Airteagal 9(2) den Reacht, comhthoghfaidh an Bord Stiúrthóirí seisear saineolaithe nach mbeidh vótaí acu: triúr mar chomhaltaí iomlána agus triúr mar chomhaltaí ionaid.

2. Molfaidh an tUachtarán na hiarrthóirí comhalta iomláin agus na hiarrthóirí ionaid don Bhord Stiúrthóirí le haghaidh tréimhse a thiocfaidh chun deiridh ag deireadh théarma oifige na stiúrthóirí.

3. Roghnófar na hiarrthóirí seo ó dhaoine a bhfuil cáilíocht agus saineolas cruthaithe acu i réimse a bhaineann le gníomhaíochtaí an Bhainc.

4. Ceadóidh an Bord Stiúrthóirí moladh an Uachtaráin de réir an nóis imeachta a bhfuil foráil déanta dó sa chéad abairt d’Airteagal 10(2) den Reacht.

5. Bainfidh na saineolaithe comhthofa leas as cearta chomhaltaí an Bhoird Stiúrthóirí nach bhfuil vóta acu agus beidh siad faoi réir na n-oibleagáidí céanna.

Airteagal 17

Coinneofar miontuairiscí ar chruinnithe an Bhoird Stiúrthóirí. Beidh siad sínithe ag Cathaoirleach an chruinnithe agus ag Cathaoirleach an chruinnithe ag a gceadaítear iad, agus ag Rúnaí an chruinnithe.

Airteagal 18

1. I gcomhréir le hAirteagal 9(1) den Reacht, cleachtfaidh an Bord Stiúrthóirí na cumhachtaí seo a leanas:

— leagfaidh sé síos téarmaí agus coinníollacha an chreata ghinearálta d’oibríochtaí maoinithe, ráthaíochta agus iasachta an Bhainc ar mholadh ón gCoiste Bainistíochta, go háirithe trí cheadú na gcritéar le haghaidh socrú rátaí úis, coimisiúin agus muirear eile,

— glacfaidh sé leis na cinntí polasaí maidir le bainistíocht an Bhainc, ar mholadh ón gCoiste Bainistíochta,

— cinnteoidh sé comhsheasmhacht pholasaithe agus ghníomhaíochtaí Ghrúpa an BEI,

— ceadóidh sé na hoibríochtaí maoinithe agus ráthaíochta a bhíonn molta ag an gCoiste Bainistíochta,

— údaróidh sé an Coiste Bainistíochta chun oibríochtaí iasachtaíochta a dhéanamh, chomh maith le gníomhaíochtaí gaolmhara cisteáin agus díorthach faoi chláir dhomhanda a bhunóidh sé,

— déanfaidh sé maoirseacht ar chothromaíocht airgeadais an Bhainc agus ar rialú priacail,

— déanfaidh sé cinneadh ar phríomhdhoiciméid bhainistíochta an Bhainc a bhíonn curtha i láthair ag an gCoiste Bainistíochta — go háirithe an Plean Oibriúcháin Corparáideach, an buiséad bliantúil agus na ráitis airgeadais, lena n-áirítear an leagan comhdhlúite díobh sin — agus pé áit ar cuí, ar a gcur i bhfeidhm,

— déanfaidh sé scrúdú ar gach moladh den Choiste Bainistíochta a sheoltar chuig an mBord Gobharnóirí,

— glacfaidh sé le forálacha speisialta an Bhainc maidir le teacht ar dhoiciméid,

— socróidh sé na forálacha a bhaineann le saineolaithe comhthofa,

— glacfaidh sé leis na prionsabail chuntasaíochta a chuirtear i bhfeidhm ar ráitis airgeadais an Bhainc, tar éis dul i gcomhairle leis an gCoiste Iniúchóireachta.

2. Cinnteoidh sé go ginearálta go mbíonn an banc á reáchtáil i gceart i gcomhréir leis an gConradh, an Reacht agus na treoracha atá leagtha síos ag an mBord Gobharnóirí agus na téacsanna eile a rialaíonn gníomhaíocht an Bhainc i gcur i gcrích a thaisc faoin gConradh. Agus a chumhachtaí á gcleachtadh aige, is féidir leis an mBord Stiúrthóirí iarraidh ar an gCoiste Bainistíochta tús a chur leis an tionscnamh agus roinnt moltaí a sheoladh isteach.

3. Is féidir leis cuid dá fheidhmeanna a tharmligean don Choiste Bainistíochta, ar bhonn cinnidh a bhí déanta ag tromlach cáilithe. Socróidh sé na téarmaí agus na coinníollacha dá leithéid de tharmligean agus déanfaidh sé maoirseacht ar a chur i gcrích.

4. Cleachtfaidh sé gach cumhacht eile a ndéantar foráil di sa Reacht agus bronnfaidh sé na cumhachtaí comhfhreagracha feidhmiúcháin ar an gCoiste Bainistíochta sna rialacha agus sna cinntí a dhéanann sé agus an tuiscint ann go mbeidh an Coiste Bainistíochta freagrach as gnó reatha an Bhainc faoi údarás an Uachtaráin agus faoi mhaoirseacht an Bhoird Stiúrthóirí, i gcomhréir le hAirteagal 11(3) den Reacht.

Airteagal 19

1. Beidh comhaltaí an Bhoird Stiúrthóirí i dteideal aisíoc a gcostas taistil agus cothabhála nuair a ghlacann siad páirt i gcruinnithe an Bhoird Stiúrthóirí.

2. Socróidh an Bord Gobharnóirí méid an liúntais freastail le haghaidh stiúrthóirí agus stiúrthóirí ionaid.

CAIBIDIL IV

COISTE BAINISTÍOCHTA

Airteagal 20

1. Beidh an Coiste Bainistíochta ar an gcomhlachas buan ionadaíoch agus cinnteoireachta de chuid an Bhainc, gan dochar d’fhorálacha an Reachta.

2. Buailfidh siad le chéile de réir mar is gá ó thaobh ghnó an Bhainc de.

Airteagal 21

1. Is gá do chúigear de chomhaltaí an Choiste Bhainistíochta a bheith i láthair ar a laghad le haghaidh cinntí a dhéantar agus tuairimí a nochtar, ionas go mbeidh siad bailí.

2. Beidh an tUachtarán ina c(h)athaoirleach ar chruinnithe an Bhoird Stiúrthóirí, ar an gcoiste a bunaíodh i gcomhréir le hAirteagal 11(3) de na Rialacha seo agus ar an gCoiste Bainistíochta. Más rud é nach mbeidh an tUachtarán i láthair, má tá sé/sí tinn nó má tá coinbhleacht leasa ag baint leis/léi, rachaidh an Leas-Uachtarán is faide seirbhís ina (h)áit. Sa chás go bhfuil an fad céanna seirbhíse ag beirt Leas-Uachtarán nó níos mó, rachaidh an Leas-Uachtarán is sine in áit an Uachtaráin.

3. Déanfar cinntí le tromlach simplí de na vótaí a bhíonn caite ag na comhaltaí atá i láthair. Beidh vóta amháin ag gach comhalta den Choiste Bainistíochta. Má tá vóta cothrom ann i measc chomhaltaí an Choiste Bhainistíochta, beidh an vóta réitigh ag an Uachtarán.

4. Is féidir leis an gCoiste Bainistíochta glacadh le bearta bainistíochta nó riaracháin a tharmligean don Uachtarán nó do Leas-Uachtarán amháin nó níos mó, faoi réir na srianta agus na gcoinníollacha atá leagtha síos sa chinneadh tarmligin. Cuirfear aon chinneadh a dhéanfar mar sin in iúl don Choiste gan mhoill.

Is féidir leis an gCoiste Bainistíochta bearta eile arna nglacadh a tharmligean i gcomhpháirt don Uachtarán agus do Leas-Uachtarán amháin nó níos mó, faoi réir na srianta agus na gcoinníollacha atá leagtha síos sa chinneadh tarmligin, mura féidir cinneadh a dhéanamh ag an gcruinniú, toisc an cás atá ann. Cuirfear aon chinneadh a dhéanfar mar sin in iúl don Choiste gan mhoill.

5. Is féidir leis an gCoiste Bainistíochta vótáil a dhéanamh ar agus glacadh le cinntí trí chomhfhreagras i scríbhinn nó leictreonach. Is féidir leis an gCoiste Bainistíochta úsáid a bhaint as an nós imeachta intuigthe agus, i gcúinsí eisceachtúla, úsáid a bhaint as teileachomhdhálacha ar théarmaí a leagfaidh sé síos.

Airteagal 22

Déanfaidh an Rúnaí achoimre ar imeachtaí an Choiste Bhainistíochta i miontuairiscí a bheidh sínithe ag comhaltaí an Choiste Bhainistíochta a bhíonn i láthair ag an gcruinniú.

Airteagal 23

1. De réir Airteagal 11(3) agus (7) den Reacht, beidh sé de chumas ag an gCoiste Bainistíochta glacadh leis na rialacha riaracháin a bhaineann le heagraíocht agus le hoibriú rannóga an Bhainc agus iad a chur i bhfeidhm, lena n-áirítear nithe maidir le bainistíocht na foirne, Rialacha na Foirne agus na cearta agus oibleagáidí comhfhreagracha, gan dochar do Rialacháin na Foirne. Cuirfidh sé an Bord Stiúrthóirí ar an eolas faoin méid sin.

2. Beidh sé de chumas ag an gCoiste Bainistíochta chomh maith gach comhaontú le foireann an Bhainc a chur i gcrích, de réir na dtéarmaí agus na gcoinníollacha céanna.

3. I gcreat an mhéid réamhluaite, beidh sé de chumhacht ag an Uachtarán cinneadh a dhéanamh ar gach ní foirne ar leith, comhréitigh a bhaint amach, difríochtaí a thabhairt chun réitigh, comhaontuithe a chur i gcrích agus gach rud atá úsáideach agus riachtanach do leas an Bhainc a dhéanamh go ginearálta, de réir Airteagal 11(7) den Reacht.

CAIBIDIL V

AN COISTE INIÚCHÓIREACHTA

Airteagal 24

1. De bhun Airteagal 12 den Reacht, deimhneoidh Coiste Iniúchóireachta (ar a dtabharfar “an Coiste” as seo amach) go bliantúil go ndearnadh oibríochtaí an Bhainc agus gur coinníodh a leabhair ar bhealach ceart.

2. Beidh sé freagrach as iniúchóireacht a dhéanamh ar chuntais an Bhainc.

3. Deimhneoidh sé go gcloíonn gníomhaíochtaí an Bhainc leis an gcleachtas baincéireachta is fearr a bhaineann leis.

Airteagal 25

1. Tionólfaidh an Coiste cruinniú uair amháin in aghaidh na bliana ar a laghad leis an gCoiste Bainistíochta chun torthaí a n-oibre i rith na bliana airgeadais atá thart a phlé, chomh maith lena chlár oibre le haghaidh na bliana reatha airgeadais.

2. Is gá don Choiste dréacht-tuarascáil bhliantúil an Bhoird Stiúrthóirí a fháil, ina bhfuil na dréacht-ráitis airgeadais, ag deireadh gach bliain airgeadais agus ní déanaí ná sé seachtaine roimh Chruinniú Bliantúil an Bhoird Ghobharnóirí a bhfuil tagairt dó in Airteagal 2(2) de na Rialacha seo.

3. Taobh istigh de thrí seachtaine ó fháil na ndoiciméad seo, tar éis dó na tascanna a mheastar a bheith riachtanach a dhéanamh agus tar éis dó dearbhú a fháil ón gCoiste Bainistíochta maidir le héifeachtacht na gcóras rialaithe inmheánaigh, bainistíochta priacail agus riaracháin inmheánaigh agus tar éis dó scrúdú a dhéanamh ar thuarascáil na n-iniúchóirí seachtracha, is gá don Choiste ráiteas a chur ar aghaidh chuig Uachtarán an Bhainc chun an t-eolas seo a leanas a dheimhniú ar feadh a eolais agus a bhreithiúnais:

— go ndéantar gníomhaíochtaí an Bhainc ar bhealach ceart, go háirithe maidir le bainistíocht agus monatóireacht phriacail,

— gur dheimhnigh an Coiste go ndearnadh oibríochtaí an Bhainc agus gur coinníodh a leabhair ar bhealach ceart agus gur dheimhnigh sé go ndearnadh oibríochtaí an Bhainc i gcomhréir leis na deasghnátha agus na nósanna imeachta atá leagtha síos ag an Reacht agus ag na Rialacha Nós Imeachta chuige sin,

— go ndeimhníonn an Coiste go dtugann na ráitis airgeadais, chomh maith le heolas airgeadais eile atá sna cuntais bhliantúla a dhréachtaigh an Bord Stiúrthóirí, go dtugann siad dearcadh ceart agus cóir ar staid airgeadais an Bhainc maidir lena shócmhainní agus a dhliteanais agus ar thorthaí a oibríochtaí agus ar a shreabhadh airgid le haghaidh na bliana airgeadais atá faoi athbhreithniú. Soláthróidh sé an deimhniú céanna maidir leis an leagan comhdhlúite de na ráitis airgeadais.

4. Má mheasann an Coiste nach féidir leis an méid réamhluaite a dheimhniú, is gá dóibh ráiteas a sholáthar d’Uachtarán an Bhainc taobh istigh den teorainn ama chéanna ina bhfuil míniú réasúnaithe.

5. Cuirfear ráiteas an Choiste in iúl don Bhord Gobharnóirí mar iarscríbhinn in éineacht le tuarascáil bhliantúil an Bhoird Stiúrthóirí.

6. Tabharfaidh an Coiste tuarascáil mhionsonraithe don Bhord Gobharnóirí ar thorthaí a oibre i rith na bliana airgeadais roimhe sin, lena n-áireofar deimhniú go gcloíonn gníomhaíochtaí an Bhainc leis an gcleachtas baincéireachta is fearr a bhaineann leis, a seolfar cóip de chuig comhaltaí an Bhoird Stiúrthóirí agus chuig an gCoiste Bainistíochta. Seolfar tuarascáil an Choiste chuig an mBord Gobharnóirí, in éineacht le tuarascáil bhliantúil an Bhoird Stiúrthóirí.

Airteagal 26

1. Beidh teacht ag an gCoiste ar leabhair agus ar dhearbháin uile an Bhainc agus d’fhéadfadh sé breathnú ar aon doiciméad eile a iarraidh ar gá dó scrúdú a dhéanamh air i gcur i gcrích a dhualgas. Beidh rannóga an Bhainc ar fáil chun cúnamh ar bith a thabhairt.

2. Beidh an Coiste in ann leas a bhaint as iniúchóirí seachtracha chomh maith, rud a shaineoidh sé tar éis comhairliúcháin leis an gCoiste Bainistíochta agus a bhfuil sé de chumhacht aige obair ó ló go ló a tharmligean dóibh maidir leis an iniúchadh ar ráitis airgeadais an Bhainc. Déanfaidh sé athbhreithniú gach bliain ar nádúr agus ar scóip an iniúchta sheachtraigh atá beartaithe agus ar na nósanna imeachta iniúchóireachta atá le bheith úsáidte chuige sin. Anuas air sin, déanfaidh sé athbhreithniú ar thorthaí agus ar chonclúidí a leithéid d’iniúchadh, lena n-áireofar aon tráchtanna nó moltaí. Ba chóir do litir theagmhála na n-iniúchóirí seachtracha a bheith dréachtaithe gan mhoill ag an mBanc de réir na dtéarmaí agus na gcoinníollacha atá bunaithe ag an gCoiste.

3. Déanfaidh an Coiste athbhreithniú gach bliain chomh maith ar chlár oibre, scóip agus ar thorthaí iniúchadh inmheánach an Bhainc.

4. Cinnteoidh sé go bhfuil comhordú imleor ann idir na hiniúchóirí inmheánacha agus seachtracha. Más gá, is féidir leis an gCoiste fios a chur ar shaineolaithe eile.

5. Beidh imeachtaí an Choiste bailí san aon chás go bhfuil tromlach na gcomhaltaí i láthair. Amach ón ráiteas agus an tuarascáil a bhfuil tagairt dóibh in Airteagal 25 de na Rialacha Nós Imeachta seo, rudaí nach féidir glacadh leo ach d’aon ghuth, beidh toiliú thromlach na gcomhaltaí de dhíth le haghaidh gach cinnidh de chuid an Choiste. Má tá líon vótaí cothrom ann i measc chomhaltaí an Choiste, beidh an vóta réitigh ag an gCathaoirleach.

6. Is féidir le Cathaoirleach an Choiste cinntí a chur chun vóta trí chomhfhreagras i scríbhinn nó leictreonach.

7. Socróidh an Coiste féin gach riail oibriúcháin eile.

8. Ní sceithfidh comhaltaí an Choiste aon eolas nó sonraí atá ar eolas acu i rith chur i gcrích a ndualgas le daoine ná le comhlachtaí taobh amuigh den Bhanc. Bainfidh an oibleagáid seo leis na hiniúchóirí seachtracha a bhíonn sainithe ag an gCoiste de réir alt 2 den Airteagal seo chomh maith.

Airteagal 27

1. Beidh comhaltaí an Choiste ceaptha ag an mBord Gobharnóirí. Ceapfar iad ar feadh sé bliana airgeadais leanúnacha agus ní athnuafar na poist. Cuirfear comhalta nua in áit duine amháin ar an gCoiste gach bliain.

2. Roghnófar comhaltaí ó dhaoine a bhfuil neamhspleáchas, inniúlacht agus ionracas ag baint leo. Beidh saineolas airgeadais, iniúchóireachta nó maoirseachta baincéireachta ag na comhaltaí san earnáil phríobháideach nó phoiblí agus ba chóir go gcuimseoidís an réimse iomlán saineolais le chéile.

3. Tiocfaidh deireadh le téarmaí oifige chomhaltaí an Choiste ar a lá a gceadaíonn an Bord Gobharnóirí an tuarascáil bhliantúil, an clár comhardaithe agus an cuntas brabúis agus caillteanais. Tosóidh ceapadh na gcomhaltaí nua an lá dar gcionn.

4. Is féidir leis an mBord Gobharnóirí, agus é ag feidhmiú de réir tromlaigh cháilithe, is féidir leis comhalta a chur ar scor go héigeantach ón gCoiste, má mheasann sé nach bhfuil sé/sí in ann a dhualgais a chur i gcrích a thuilleadh.

5. Beidh oifig Chathaoirleach an Choiste á coinneáil ar feadh bliain amháin de réir uainíochta ag an gcomhalta a dtiocfaidh deireadh lena c(h)eapachán ar an lá a gceadóidh an Bord Gobharnóirí tuarascáil bhliantúil agus ráitis airgeadais an Bhainc.

6. Is féidir leis an mBord Gobharnóirí uasmhéid triúr breathnóirí a cheapadh ar feadh téarma sé bliana gan athnuachan, mar chomhthogra de chuid Uachtarán an Bhainc agus Chathaoirleach an Choiste Iniúchóireachta. Beidh siad ceaptha ar bhonn na gcáilíochtaí ar leith atá acu, go háirithe maidir le maoirseacht bhaincéireachta. Cabhróidh siad leis an gCoiste i gcur i gcrích a thascanna agus a fhreagrachtaí, trí bheith páirteach ina chuid oibre. Is féidir le comhaltaí iomlána an Choiste tascanna ar leith a chur faoi chúram na mbreathnóirí, go háirithe staidéar mar ullmhúchán le haghaidh chruinnithe an Choiste.

Airteagal 28

I gcás go bhfuil folúntas ann mar gheall ar bhás, éirí as deonach, dul ar scor éigeantach nó fáth ar bith eile, ceapfaidh an Bord Gobharnóirí duine eile taobh istigh de thrí mhí ar feadh na coda eile den téarma oifige.

Airteagal 29

Socróidh an Bord Gobharnóirí luachanna saothair chomhaltaí an Choiste agus na mbreathnóirí ar an gcaoi chéanna. Íocfar costais taistil agus chothabhála a bhíonn tabhaithe acu i gcur i gcrích a ndualgas ar ais leo, de réir na gcoinníollacha a bhaineann le comhaltaí an Bhoird Stiúrthóirí.

CAIBIDIL VI

RÚNAÍOCHT

Airteagal 30

Soláthróidh Ard-Rúnaí an Bhainc seirbhísí rúnaíochta don Bhord Gobharnóirí, don Bhord Stiúrthóirí, don Choiste Bainistíochta agus don Choiste Iniúchóireachta. Soláthróidh sé/sí seirbhísí rúnaíochta chomh maith do choistí a bhunaítear taobh istigh den Bhord Stiúrthóirí agus d’aonáin a chruthaítear i gcomhthéacs sainorduithe an Aontais Eorpaigh nó comhlachtaí eile, sa chás go ndéantar foráil don Bhanc chun a leithéid de sheirbhísí a chur ar fáil.

CAIBIDIL VII

FOIREANN AN BHAINC

Airteagal 31

Forordóidh an Bord Stiúrthóirí na rialacháin a bhaineann le foireann an Bhainc. Glacfaidh an Coiste Bainistíochta leis na nósanna imeachta le haghaidh chur i bhfeidhm na rialachán seo i gcomhréir le hAirteagal 23 de na Rialacha seo.

Airteagal 32

1. Cinnteoidh an Bord Gobharnóirí go gcosnaítear cearta bhaill foirne an Bhainc i gcás leachtú an Bhainc.

2. I gcás éigeandála, déanfaidh an Coiste Bainistíochta na bearta a mheasann sé a bheith riachtanach ar an bpointe boise, faoi réir tuairisciú láithreach orthu sin don Bhord Stiúrthóirí.

CAIBIDIL VIII

FORÁIL DEIRIDH

Airteagal 33

1. Cuirfear na Rialacha Nós Imeachta seo agus aon leasuithe orthu i bhfeidhm ar lá a gceadaithe.

2. Ní mhaolóidh forálacha na Rialacha Nós Imeachta seo ar fhorálacha an Chonartha ar Fheidhmiú an Aontais Eorpaigh ná an Reachta ar bhealach ar bith.